KIRJALLINEN KYSYMYS E-0898/03 esittäjä(t): Wilhelm Piecyk (PSE) komissiolle. Paperin hankinta Euroopan komissiossa.



Virallinen lehti nro 280 E , 21/11/2003 s. 0111 - 0112



KIRJALLINEN KYSYMYS E-0898/03 esittäjä(t): Wilhelm Piecyk (PSE) komissiolle (21. maaliskuuta 2003) Aihe: Paperin hankinta Euroopan komissiossa Euroopan komissio tilasi vuonna 2000 ensimmäisen kerran uusiopaperia, jonka ISO-vaaleus oli yli 90 prosenttia. ISO-vaaleudeltaan lähes sataprosenttisen uusiopaperin (yleisiin markkinahintoihin perustuvat) hankintakustannukset ovat 2030 prosenttia korkeammat kuin uusiopaperin, joka ei ole niin vaaleaa. Vaaleamman (esimerkiksi silputusta paperista valmistetun) uusiopaperin käyttöön siirtyminen on vastoin kierrätyksen perusperiaatetta ja näin ollen ympäristöpoliittisesti väärä signaali. Esitän komissiolle seuraavat kysymykset: 1. Minkälaista ja miten vaaleaa uusiopaperia Euroopan komissioon on hankittu vuodesta 2000 lähtien? 2. Miten lähes 100-prosenttisen valkoisen uusiopaperin käyttö sopii yhteen yhdennettyä tuotepolitiikkaa koskevassa vihreässä kirjassa esitettyjen julkisia hankintoja koskevien edellytysten kanssa, joiden mukaan julkisia hankintoja koskevat EU-säännöt perustuvat pääasiallisesti taloudellisiin näkökohtiin ja viranomaisten on tunnettava vastuunsa ja oltava edelläkävijöinä vihreässä hallinnossa ja kulutustottumusten muuttamisessa vihreitä tuotteita suosiviksi. 3. Miten Euroopan komissio perustelee ja aikoo kompensoida lähes 100-prosenttisen valkoisen uusiopaperin käytöstä aiheutuvat lisäkustannukset? 4. Millä menettelyllä komissio aikoo tulevaisuudessa valita paperin toimittajat, niin että myös ympäristöystävällisen uusiopaperin valmistajilla olisi mahdollisuudet menestyä tarjouskilpailussa? Neil Kinnockin komission puolesta antama vastaus (21. toukokuuta 2003) 1. Komissio käytti vuoteen 2000 saakka Trend White -uusiokopiopaperia, jota toimitti Steinbeis Temming -niminen yritys. Tämän paperin valkoisuusaste oli 80 prosenttia. Tammikuusta 2001 alkaen komissio on käyttänyt tarjouspyynnön 99/32/Admin.D.2 perusteella kuluttajien tuottamaa sataprosenttista uusiopaperia, jonka kansainvälisen ISO-standardin (International Organisation for Standardisation) mukainen valkoisuusaste on 106 prosenttia. 2. Komissio pitää vihreämpien tuotteiden hankintaa ja hintatietoisuutta hyvin tärkeinä. Tämäntyyppisen paperin nykyiselle toimittajalle on myönnetty useita ympäristösertifkaatteja, esimerkiksi ISO 14001 -standardi, paperintuottajien kansallisen järjestön NAPM:n (National Association of Paper Merchants) kierrätysmerkki, Sininen enkeli -merkki ja pohjoismainen joutsenmerkki. Lisäksi edellä mainitussa tarjouspyynnössä edellytettiin tavarantoimittajan sisällyttävän hintaan paperin toimitusten lisäksi täydentäviä palveluita, kuten Internet-pohjaisen sähköisen tilausjärjestelmän ja varastojen ja toimitusten hallinnoinnin yli 700 toimituspisteeseen vuorokauden aikana. 3. Lisäkustannukset ovat perusteltuja edellä mainittujen täydentävien palveluiden takia. Nämä palvelut saadaan hankittua halvemmalla tarjouspyynnön kautta kuin järjestämällä ne sisäisesti. 4. Tämänkaltaisten tarjouspyyntöjen avulla pyritään vastaisuudessa valitsemaan monipuolinen toimistotarvikkeiden toimittaja, joka täyttää sekä tehokasta tiedotusta koskevat komission vaatimukset että mahdollisimman tiukat ekologiset kriteerit. Tämän toimintatavan avulla komissio voi avata markkinat mahdollisimman laajalti ekologisen paperin tuottajille ja varmistaa yhtä aikaa alhaiset kustannukset ja ympäristöarvojen kunnioituksen. Komissio käsittelee tätä kysymystä myös ympäristöasioiden hallinta- ja auditointijärjestelmän (EMAS-järjestelmä)(1) toteuttamisen yhteydessä. Komission 7. syyskuuta 2001 tekemän päätöksen(2) perusteella kolme komission yksikköä (pääsihteeristö, henkilöstön ja hallinnon pääosasto, ympäristöasioiden pääosasto) sekä hiljattain perustettu Brysselissä sijaitseva infrastruktuuri- ja logistiikkatoimisto (OIB) perustavat hallintajärjestelmän, jonka avulla komissio voi jatkuvasti parantaa päivittäiseen toimintaansa liittyvää ympäristönsuojelun tasoa. (1) Parlamentin ja neuvoston asetus (EY) N:o 761/2001, annettu 19 päivänä maaliskuuta 2001, organisaatioiden vapaaehtoisesta osallistumisesta yhteisön ympäristöasioiden hallinta- ja auditointijärjestelmään (EMAS-järjestelmä), EYVL L 114, 24.4.2001. (2) Komission päätös 2001/681/EY, tehty 7 päivänä syyskuuta 2001, organisaatioiden vapaaehtoisesta osallistumisesta yhteisön ympäristöasioiden hallinta- ja auditointijärjestelmään (EMAS-järjestelmä) annetun Euroopan parlamentin ja neuvoston asetuksen (EY) N:o 761/2001 täytäntöönpanemista koskevista ohjeista (tiedoksiannettu numerolla K(2001) 2504), EYVL L 247, 17.9.2001.